Kovos užduotis
Kovos užduotis (angl. combat mission; rus. боевая задача) – vado skirta užduotis kariui ar kariniam vienetui pasiekti tam tikrą tikslą mūšyje ar kitokioje kovinėje situacijoje. Dažniausi kovos užduočių variantai yra: sunaikinti nurodytą taikinį užimti ar ginti objektą ar rajoną sustabdyti ar sulėtinti priešininko judėjimą atlikti žvalgybą ir kt. Kovos užduotis priklauso nuo kovos veiksmų būdo, karinio vieneto paskirties, jo sudėties ir struktūros, kovinio pajėgumo ir vietovės sąlygų. Sudėtinga kovos užduotis gali būti sudalinta į etapus: artimoji kovos užduotis (rus. ближайшая боевая задача; angl. initial combat mission) – pirmiausiai vykdoma užduotis (pvz., priešo pajėgų sutriuškinimas tam tikrame rajone ir to rajono užėmimas), kurios įvykdymas sudaro sąlygas paskesnės (galutinės) užduoties įvykdymui (pvz., tolesniam sėkmingam puolimui). paskesnioji kovos užduotis (rus. последующая боевая задача; angl. follow-on combat mission; next combat mission) – užduotis, kurią vykdo karinis vienetas, kai įvykdyta artimoji kovos užduotis. Pvz., po sėkmingos atakos užbaigti triuškinti priešą nurodytame rajone, išplėsti puolimą į gilumą ir užimti tam tikrą rajoną (objektą) priešo gynybos gilumoje. Daugelyje kariuomenių paskesniosios kovos užduoties įvykdymas reiškia, kad pasiektas mūšio tikslas. galutinė kovos užduotis (rus. конечная боевая задача; angl. final combat mission; terminal combat mission) – užduotis, kuri vykdoma įvykdžius paskesniąją ar artimąją (kai paskesniosios nėra) kovos užduotį. Neplaninė kovos užduotis (rus. неплановая боевая задача; angl. impromtu mission; non planned mission) – netikėtai iškilusi užduotis, kuri nebuvo planuojama iš anksto.